作者：陆叡
词牌/韵律：瑞鹤仙

paragraphs: 湿云黏雁影。
望征路愁迷，离绪难整。
千金买光景。
但疏钟催晓，乱鸦啼暝。
花暗省。
许多情、相逢梦境。
便行云、都不归来，也合寄将音信。
孤迥。
盟鸾心在，跨鹤程高，後期无准。
情丝待翦。
翻惹得，旧时恨。
怕天教何处，参差双燕，还染残朱剩粉。
对菱花、与说相思，看谁瘦损。

标签：宋词三百首